Awit saking punika, sarèhning bakunipun kaparênging karsa dalêm, para warèng punika samangke kalêbêtakên golonganing santana dalêm, amila runtutipun lampahing suwunanipun pikêkah inggih mêdal kawêdanan putra santana dalêm, dalah wragad-wragadipun, punapa malih wawênangipun kalilan ngangge kandêlan kêmalo abrit, nyakolahakên anakipun wontên ing kagungan dalêm pamulangan Kasatriyan utawi Pamardi Putri, tuwin sasaminipun, ugi kasuwun dhumawuhipun, kadosdene para santana dalêm canggah, mênggah punika salajêngipun konjuk kauninganipun ing sahandhap sampeyan dalêm ingkang sinuhun ingkang minulya saha ingkang wicaksana kangjêng susuhunan, pangrèh Narpawandawa anyumanggakakên wadananing putra santana dalêm têngên saha kiwa, saha nyuwun cumadhong dhawuh.